A BIZOTTSÁG MUNKADOKUMENTUMA a költségvetési rendeletnek az európai politikai pártok finanszírozásáról szóló új címet bevezető módosítására irányuló javaslat előkészítéséről /* COM/2012/0500 final */





A BIZOTTSÁG MUNKADOKUMENTUMA a költségvetési rendeletnek az európai politikai pártok finanszírozásáról szóló új címet bevezető módosítására irányuló javaslat előkészítéséről 1. Bevezetés 1.1. A munkadokumentum bemutatása Jelen dokumentum a Bizottság nem hivatalos javaslata, amely azt mutatja be, hogy milyen változtatásokat kellene végrehajtani a költségvetési rendelet háromévenkénti felülvizsgálatának megfelelően módosított költségvetési rendeletben[1]. Mivel azonban a költségvetési rendeletet hivatalosan még nem fogadták el, a Bizottság javaslatát csak munkadokumentum formájában nyújthatja be. Ez lehetővé teszi a Bizottság és a jogalkotó hatóság számára, hogy átfogó képet kapjon az európai politikai pártokat és az európai politikai alapítványokat érintő reformokról. Az új költségvetési rendelet elfogadását követően a Bizottság egy hivatalos jogalkotási javaslatot szándékozik benyújtani. 1.2. A költségvetési rendelet módosításának indokolása A költségvetési rendelet módosítására van szükség abból a célból, hogy figyelembe vegyék a jelenlegi 2004/2003/EK rendelet[2] helyébe lépő, az európai politikai pártok és az európai politikai alapítványok alapszabályáról és finanszírozásáról szóló európai parlamenti és tanácsi rendeletre vonatkozó bizottsági javaslatban javasolt változtatásokat. Az Európai Unió működéséről szóló szerződés (EUMSZ) 224. cikkének alkalmazásában ez utóbbi javaslat új szabályokat tartalmaz egyebek mellett az európai szintű politikai pártok és politikai alapítványok finanszírozására vonatkozóan. Ezen szabályok hatékonysága szükségessé teszi, hogy a költségvetési rendeletbe foglalt, megfelelő pénzügyi szabályok kísérjék. A Bizottság javasolja, hogy egy új, „Hozzájárulások” címet vezessenek be a módosított költségvetési rendelet második részének végén („különös rendelkezések”), közvetlenül a harmadik rész előtt („átmeneti és záró rendelkezések”). A tervbe vett változások bemutatása a mellékletben található. Végül, erre az új címre vonatkozóan ebben a szakaszban nincs tervbe véve az EUMSZ 290. cikkén alapuló felhatalmazáson alapuló jogi aktus. 2. A Bizottsági szolgálatok által javasolt módosítások 2.1. Új cím a költségvetési rendeletben: „Európai politikai pártoknak nyújtott hozzájárulások” A javaslat az európai politikai pártok finanszírozására vonatkozó EP állásfoglalást követi (a Giannaku jelentés)[3], amely úgy véli, hogy a szerzett tapasztalatok fényében az európai politikai pártok és az európai politikai alapítványok finanszírozása számos ponton javításra szorul. Az állásfoglalás mindenekelőtt a támogatások rendszerének megszüntetésére, valamint a költségvetési rendeleten belül „kizárólag az európai pártok és alapítványok finanszírozásának szentelt cím létrehozására és testre szabására” szólít fel. Alapos elemzést követően az a javaslat született, hogy a politikai pártokat az ebben a javaslattervezetben leírtak alapján egy új eszköz (hozzájárulások) révén kell finanszírozni, nem pedig a jelenlegi gyakorlat szerinti működési támogatás révén. Az európai politikai alapítványokat illetően, az a vélemény alakult ki, hogy azokat továbbra is működési támogatásban kell részesíteni. Az Európai Parlament arra irányuló kérdése, hogy az európai politikai alapítványokat is kizárják a támogatási rendszerből, nem indokolt, mivel az európai politikai pártok jellemzői nem azonosak az európai politikai alapítványok jellemzőivel. Ezenkívül az Európai Parlament által felvetett aggályok nagy része – amely ezen alapítványoknak a jelenlegi költségvetési rendelet[4] keretében tapasztalt nehézségeire vonatkozik – okafogyottá válik a módosított költségvetési rendelet hatálybalépésével, amely megszünteti az egyedi eltérések szükségességét. Ez különösen érvényes arra a lehetőségre, hogy az alapítványok biztosíték letétbe helyezése nélkül megkaphatják az előfinanszírozás teljes összegét, és pénzügyi tartalékot képezhetnek saját forrásaikból, mivel az ezen tartalékokba befizetett összegeket nem veszik figyelembe a nonprofitelv betartásának ellenőrzésekor. Az európai politikai pártoknak nyújtott hozzájárulások a támogatások rendszeréhez hasonló modellen alapulnak, de az alábbiakban részletezett sajátosságokkal. 2.2. Jelentősebb változások a jelenlegi támogatási rendszerhez képest. A tervbe vett hozzájárulás és a támogatások közötti főbb különbségek a következők: 2.2.1. Az „éves munkaprogram” megszüntetése A fent említett Giannaku jelentés 18. pontja az európai politikai pártok „éves munkaprogramjának” benyújtására vonatkozó követelmény megszüntetésére szólít fel és rámutat, hogy ez az előfeltétel a politikai pártok esetében nem helyénvaló, és egyik uniós tagállam jogrendszerében sem létezik ilyen követelmény. Egy politikai párt tevékenysége sokkal nagyobb rugalmasságot és az éppen zajló eseményekre való gyorsabb reagálást követel meg annál mint, amit a támogatások rendszere előír, amely a támogatások igénylésekor éves munkaprogram és ideiglenes költségvetés bemutatását írja elő. A hozzájárulásokat ezért éves munkaprogramok vagy becsült működési költségvetés-tervezetek nélkül kellene nyújtani. 2.2.2. A támogathatósági feltételek bevezetése A politikai pártok finanszírozására vonatkozó támogathatósági feltételek bevezetésére az európai politikai pártok és az európai politikai alapítványok alapszabályáról és finanszírozásáról szóló rendeletjavaslatban került sor. A gyakorlatban az engedélyezésre jogosult tisztviselőnek az európai politikai pártok nyilvántartásából (amelyet az Európai Parlamentben hoztak létre) kell közvetlenül lekérnie azokat az igazolásokat, amelyek alátámasztják, hogy az adott európai politikai pártot megfelelően nyilvántartásba vették, valamint teljesíti a rá vonatkozó kötelezettségeket (pl. elszámolások bemutatása) továbbá nem függesztették fel tevékenységét, illetve nem áll semmilyen, a fentiekben említett rendeletjavaslatban meghatározott adminisztratív szankció hatálya alatt. 2.2.3. A kiválasztási feltételek megszüntetése Nem írnak elő kiválasztási kritériumokat az új címben, mivel nincs sok értelme annak, hogy az európai politikai pártok polgárok képviseletét biztosító pénzügyi és működési lehetőségeit ellenőrizzék, különösen amikor nem kerül sor éves munkaprogram vagy költségvetés-tervezet benyújtására. 2.2.4. Az alapszabályzatban előírt kötelezettségek ellenőrzése Bevezettek egy rendelkezést, amely kifejezetten előírja, hogy a hozzájárulás folyósításának pénzügyi évében az európai politikai pártokat nem törölhetik a nyilvántartásból és nem állhatnak adminisztratív szankció hatálya alatt. Ilyen esetekben a kapott hozzájárulás csökkentésére vagy felfüggesztésére és a kifizetett előfinanszírozás visszafizettetésére kerül sor. Az engedélyezésre jogosult tisztviselőnek erre vonatkozó igazolást kell kérnie az EP nyilvántartásából az egyenleg kifizetése előtt. 2.2.5. Nem a tevékenységek hanem a kiadások ellenőrzése A munkaprogram és költségvetés-tervezet benyújtását előíró jelenlegi támogatási rendszertől való eltérés nem értelmezhető úgy, hogy a pártok szabad kezet kapnak az uniós forrásokkal való visszaéléshez. A pénzügyi támogatást éves munkaprogram és működési költségvetés-tervezet nélkül kell odaítélni, az európai politikai pártoknak azonban utólag igazolniuk kell az uniós források körültekintő felhasználását. Az engedélyezésre jogosult tisztviselőnek mindenekelőtt azt kell ellenőriznie, hogy az uniós forrásokat a pályázati felhívásban leírt visszatéríthető kiadások kifizetésére használták-e fel az ebben a rendeletben megállapított határidőkön belül. Ez a megoldás leegyszerűsíti a hozzájárulások iránti kérelmet, mivel nem jár éves munkaprogram vagy költségvetés-tervezet benyújtásával és lehetővé teszi a politikai pártok számára, hogy tevékenységüket szabadon végezzék és év közben módosítsák. 2.2.6. Határidők az uniós források felhasználására vonatkozóan A Giannaku jelentés 24. pontjában lehetőséget teremt „tartalékképzésére és a források átvitelére”. Az új cím nem akadályozza az európai politikai pártokat abban, hogy saját forrásaikból képezzenek tartalékot. Ezenkívül az európai politikai pártoknak némi rugalmassággal kell rendelkezniük az odaítélt uniós források felhasználására vonatkozó határidőkkel kapcsolatban. Az ezen alapoknak az odaítélés szerinti pénzügyi évben történő felhasználására vonatkozó kötelezettség nehezen egyeztethető össze az európai politikai pártok azon igényével, hogy forrásaikat a választási ciklushoz hangolják. Az el nem költött uniós forrásokat azonban ésszerű időn belül fel kell használni. Az európai politikai pártoknak nyújtott hozzájárulásokat a visszatéríthető kiadások fedezésére kell elkölteni, azon pénzügyi évet követő két éven belül (n+2), amelyre vonatkozóan odaítélték, az ezen időpont után el nem költött forrásokat az engedélyezésre jogosult tisztviselő visszafizetteti. 2.2.7. Társfinanszírozás Az európai politikai pártok finanszírozásának a/az xx/xxxx rendeletben meghatározott, társfinanszírozásra vonatkozó elvet kell követnie, az előzőekben említett lehetőség sérelme nélkül, miszerint az uniós hozzájárulás fel nem használt részét visszatéríthető kiadásokra lehet fordítani az odaítélését követő két pénzügyi éven belül. 2.2.8. Finanszírozási módszerek A támogatásokhoz hasonlóan a hozzájárulásokat a felmerült kiadások bizonyos százalékának visszatérítése révén vagy egy előre meghatározott átalányösszeg, egységköltségek és térítési átalány (átalányok) formájában lehet kifizetni. 2.2.9. 100 %-os előfinanszírozás A hozzájárulásokat az összeg 100%-át fedező, egyetlen előfinanszírozási kifizetésben kell folyósítani, kivéve ha az engedélyezésre jogosult tisztviselő megfelelően alátámasztott indokkal másképp határoz. 2.2.10. Előfinanszírozási kamat A költségvetési rendelet 5. cikkétől eltérően az európai politikai pártok által kapott előfinanszírozási összegekből származó kamatokat a visszatéríthető kiadások fizetésére kell felhasználni az elkövetkező két pénzügyi éven belül. 2.2.11. A szankciók és ellenőrzések rendszere A támogatásokhoz hasonlóan az új címnek általános rendelkezéseket kell tartalmazni az EP, az OLAF és a Számvevőszék által gyakorolt ellenőrzésre vonatkozóan. A címnek a szankciók (közigazgatási és pénzügyi szankciók) ugyanolyan rendszerét kell tartalmazni, mint ami a támogatások kedvezményezettjeire vonatkozik. 3. KÖLTSÉGVETÉSI VONZATOK A költségvetési rendelet tervezett módosításainak nincsenek jelentős költségvetési vonzatai. Javaslat AZ EURÓPAI PARLAMENT ÉS A TANÁCS RENDELETE az [xxxx/2012…] rendelet az Unió éves költségvetésére az európai politikai pártoknak nyújtott hozzájárulások tekintetében alkalmazandó pénzügyi szabályok módosításáról AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 322. cikkére, összefüggésben az Európai Atomenergia-közösséget létrehozó szerződéssel és különösen annak 106a. cikkével, tekintettel az Európai Bizottság javaslatára, a jogalkotási aktus tervezetének a nemzeti parlamentek számára való megküldését követően, tekintettel a Számvevőszék véleményére[5], rendes jogalkotási eljárás keretében, mivel: (1) Az európai szintű politikai pártok az Unión belüli integráció fontos tényezői. (2) Az Európai Unióról szóló szerződés 10. cikke, valamint az Európai Unió Alapjogi Chartája 12. cikke (2) bekezdése megállapítja: az európai szintű politikai pártok hozzájárulnak az európai politikai tudatosság kialakításához és az uniós polgárok akaratának kinyilvánításához. (3) 2003. november 4-én az Európai Parlament és a Tanács elfogadta az európai szintű politikai pártokra irányadó előírásokról és finanszírozásuk szabályairól szóló 2004/2003/EK rendeletet[6]. (4) Az európai szintű politikai pártokra irányadó előírásokról és finanszírozásuk szabályairól szóló 2004/2003/EK rendelet alkalmazásáról szóló, 2011. április 6-i állásfoglalásában[7] az Európai Parlament a szerzett tapasztalatok alapján számos módosítást javasolt az európai politikai pártok és az európai politikai alapítványok finanszírozására vonatkozóan. (5) A Bizottság javaslatot tett az európai politikai pártok és az európai politikai alapítványok alapszabályáról és finanszírozásáról szóló, xxxx/xx/xx-i xxx/xxxx európai parlamenti és tanácsi új rendeletre, amely a 2004/2003/EK rendelet helyébe lép. Az említett javaslat a meglévő szabályokat módosítja, illetve új szabályokat állapít meg többek között az európai szintű politikai pártok és politikai alapítványok finanszírozására vonatkozóan, különösen a finanszírozási feltételek, a finanszírozás módja és elosztása, az adományok és hozzájárulások, az európai parlamenti választási kampányok finanszírozása, az ésszerű kiadások, a finanszírozási tilalom, a számvitel, a végrehajtás és ellenőrzés, a szankciók és az átláthatóság tekintetében. (6) Az Unió éves költségvetésére alkalmazandó pénzügyi szabályokról szóló, [2012…]-i […] európai parlamenti és tanácsi rendeletnek[8] (a továbbiakban: költségvetési rendelet) szabályokat kell tartalmaznia az Európai Parlament európai politikai pártoknak nyújtott hozzájárulásáról. Ezen szabályoknak lehetővé kell tenniük, hogy az európai szintű politikai pártok nagyobb rugalmassággal rendelkezzenek az említett hozzájárulások felhasználására vonatkozó határidők tekintetében, amennyiben a tevékenységük természete ezt kívánja meg. A költségvetési rendelet 117. cikkének (5) bekezdésében előírt, az európai politikai pártoknak működési támogatás révén nyújtott pénzügyi támogatási rendszer nem a szükségleteiknek megfelelő, különösen ami az éves munkaprogram és egy működési költségvetés-tervezet benyújtásának kötelezettségét illeti, ilyen előírás ugyanis nem létezik a tagállamok jogszabályaiban. Az európai politikai pártoknak nyújtott pénzügyi támogatásnak ezért egy egyedi hozzájárulás formáját kell öltenie, azért, hogy megfeleljen az európai politikai pártok sajátos szükségleteinek. (7) A pénzügyi támogatást éves munkaprogram és működési költségvetés-tervezet nélkül kell nyújtani, azonban az európai politikai pártoknak utólag igazolniuk kell az uniós források körültekintő felhasználását. Az engedélyezésre jogosult tisztviselőnek mindenekelőtt azt kell ellenőriznie, hogy az uniós forrásokat a pályázati felhívásban leírt visszatéríthető kiadások kifizetésére használták-e fel az e rendeletben megállapított határidőkön belül. Az európai politikai pártoknak nyújtott hozzájárulásokat a visszatéríthető kiadások fedezésére kell elkölteni, azon pénzügyi évet követő két éven belül (n+2), amelyre vonatkozóan odaítélték, az ezen időpont után el nem költött forrásokat az engedélyezésre jogosult tisztviselő visszafizetteti. (8) Az európai politikai pártok működési költségeinek finanszírozására nyújtott uniós forrásokat a/az […]/EU rendeletben meghatározott céloktól eltérő célokra nem lehet felhasználni, különösen nem olyan más intézmények közvetlen vagy közvetett finanszírozására, mint a tagállamok politikai pártjai. A hozzájárulásokat az európai politikai pártoknak a jelenlegi és jövőbeli kiadások bizonyos százalékának kifizetésére kell használniuk, nem pedig a hozzájárulás iránti kérelmük benyújtása előtt felmerült kiadások vagy adósságok kifizetésére. (9) A hozzájárulások odaítélését is egyszerűsíteni kell (különösen a kiválasztási feltételek megszüntetése révén), és hozzá kell igazítani azt az európai politikai pártok sajátosságaihoz, ezért főszabályként 100%-os előfinanszírozást kell meghatározni, vagy esetleg átalányösszeg, térítési átalány és egységköltség alapú finanszírozást lehet alkalmazni. (10) Az uniós költségvetésből származó hozzájárulásokat csökkenteni kell vagy meg kell szüntetni, abban az esetben, ha az európai politikai párt megszegi az …/…./EU rendeletben meghatározott kötelezettségeit. (11) A költségvetési rendeleten és a/az .../.../EU rendeleten alapuló, ugyanazon intézmény által kiszabandó szankciókat koherens módon és a „non bis in idem” elv tiszteletben tartásával kell kiszabni. A/az …/…/EU rendelet 22. cikkének (7) bekezdésével összhangban a költségvetési rendelet 103. cikkében előírt közigazgatási és/vagy pénzügyi szankciókat nem lehet kivetni azon esetek valamelyikében, amelyre vonatkozóan a/az ..../..../EU rendelet 22. cikke (1) bekezdés – 22. cikk (6) bekezdés alapján már kiszabtak szankciókat. (12) A költségvetési rendeletet ezért ennek megfelelően módosítani kell: ELFOGADTA EZT A RENDELETET: 1. cikk A(z) …/…/EU rendelet a következőképpen módosul: (1) A rendelet 2. része az alábbi címmel egészül ki: „VIII. CÍM AZ EURÓPAI POLITIKAI PÁRTOKNAK JUTTATOTT HOZZÁJÁRULÁSOK [196a] cikk Általános rendelkezések (1) E rendelet alkalmazásában az európai politikai pártok a/az …./…./EU európai parlamenti és tanácsi rendelettel[9] összhangban létrehozott és nyilvántartásba vett szervezetek. (2) A költségvetésből közvetlen pénzügyi hozzájárulás nyújtható az európai politikai pártok számára azzal a céllal, hogy elősegítsék az európai politikai tudatosság kialakítását és az uniós polgárok politikai akaratának kinyilvánítását. [196b] cikk Elvek (1) A hozzájárulásokat csak az európai politikai párt céljaihoz közvetlenül kapcsolódó működési költségek bizonyos százalékának megtérítéséhez lehet felhasználni. A hozzájárulásokat nem lehet közvetlen vagy közvetett módon az európai politikai párt bármely tagjának vagy alkalmazottjának készpénzben vagy természetben történő személyes előnyszerzésére felhasználni. (2) A hozzájárulásokat nem lehet harmadik felek, különösen nemzeti politikai pártok vagy európai, illetve nemzeti szintű politikai alapítványok tevékenységeinek finanszírozására fordítani, öltse az támogatások, adományok, kölcsönök vagy hasonló megállapodások formáját. (3) A hozzájárulások megfelelnek az átláthatóság és egyenlő bánásmód elvének a/az …./…/EU rendeletben megállapított szempontoknak megfelelően. (4) A hozzájárulásokat az Európai Parlament éves alapon ítéli oda, és azt a [31. cikk (2) bekezdésének] megfelelően közzé kell tenni. (5) A hozzájárulásban részesülő európai politikai pártok ugyanazon célokra nem kaphatnak egyéb támogatást a költségvetésből. Egyetlen költségtétel sem finanszírozható kétszer a költségvetésből. [196c] cikk Költségvetési vonatkozások A hozzájárulásokat a költségvetés Európai Parlamentre vonatkozó szakaszából fizetik ki. [196c] cikk Pályázati felhívás (1) A hozzájárulásokat évenkénti, legalább az Európai Parlament honlapján közzétett pályázati felhívás keretében ítélik oda. (2) Egy adott európai politikai párt évente csak egy hozzájárulásban részesülhet. (3) Egy adott európai politikai párt csak egyszer kaphat hozzájárulást, ha a pályázati felhívásban meghatározott feltételek alapján támogatást kér. (4) A pályázati felhívás meghatározza a pályázó által teljesítendő támogathatósági, valamint a kizárásra vonatkozó feltételeket. (5) A pályázati felhívás legalább a hozzájárulás révén megtéríthető kiadások jellegét meghatározza. [196d] cikk Odaítélési eljárás (1) A hozzájárulás iránti kérelmeket írásban és adott esetben biztonságos elektronikus formátumban kell benyújtani. (2) Nem ítélhetők oda hozzájárulások azon pályázók részére, akik az odaítélési eljárás idejént a [100. cikk (1) bekezdésében], a [101. cikkben] és a [103. cikk (1) bekezdésének a) pontjában] említett helyzetek egyikében vannak, és azok számára, akiket a [102]. cikk alapján a kizárt pályázók adatbázisában tartanak nyilván. (3) A pályázóknak igazolniuk kell, hogy a második bekezdésben említett helyzetek egyike sem vonatkozik rájuk. (4) A hozzájárulások odaítélésére a pályázati felhívásban meghatározott hozzájárulási megállapodás vagy határozat alapján kerül sor. (5) Az engedélyezésre jogosult tisztviselőt egy bizottság segítheti a hozzájárulás odaítélésére vonatkozó döntés értékelésében és meghozatalában. Az engedélyezésre jogosult tisztviselő állapítja meg az említett bizottság összetételére, tagjainak kinevezésére és működésére vonatkozó szabályokat, valamint az összeférhetetlenség megelőzésére vonatkozó szabályokat. [196e] cikk Értékelési eljárás (1) A jelentkezőket a/az xxx/xx rendeletben meghatározott odaítélési feltételek alapján kell kiválasztani a támogathatósági és kizárási feltételek tiszteletben tartásával. (2) A támogathatósági feltételek határozzák meg azokat a feltételeket, amelyek alapján a pályázó a/az [….]/EU rendeletben meghatározott szabályoknak megfelelően hozzájárulást kaphat. (3) A pályázatokért felelős, engedélyezésre jogosult tisztviselő határozata legalább az alábbi információkat tünteti fel: a) a döntés tárgya és a hozzájárulás teljes összege; b) a kiválasztott pályázók neve és az elfogadott összegek; c) az elutasított pályázók neve és az elutasítás oka. (4) Az illetékes engedélyezésre jogosult tisztviselő írásban tájékoztatja a pályázókat a pályázatukra vonatkozó döntésről. Amennyiben a hozzájárulási kérelmet elutasítják, illetve a kért összegek egy részét vagy egészét nem ítélik meg, az engedélyezésre jogosult tisztviselő közli a kérelem elutasításának vagy a kért összegek oda nem ítélésének indokait hivatkozással különösen az (1) és (2) bekezdésben említett támogathatósági és odaítélési feltételekre. [196f] cikk A hozzájárulások formája (1) A hozzájárulások a következő formákat ölthetik: a) a ténylegesen felmerült kiadások bizonyos százalékának visszatérítése; b) egységköltségek alapján történő visszatérítés; c) átalányösszegek; d) átalánydíjas finanszírozás; e) az a)–d) pontokban említettek kombinációja. (2) Csak azokat a kiadásokat lehet megtéríteni, amelyek a pályázati felhívásban meghatározott feltételeket teljesítő kiadások, és amelyek nem a kérelem benyújtása előtti időpontban merültek fel. [196g] cikk A hozzájárulásra vonatkozó szabályok (1) Az átalányösszegek általánosságban fedeznek az európai politikai part egyedi tevékenységének folytatásához szükséges bizonyos kiadásokat. Alkalmazásuk esetén az átalányösszegeket a hozzájárulások egyéb formáival kell kombinálni. (2) A egységköltségek a megtéríthető kiadások bizonyos egyedi kategóriáit fedezik, a fajlagos költségeket egyértelműen előre meghatározzák egy egységre jutó összegre való hivatkozással. (3) Az átalánydíjas finanszírozás a megtéríthető kiadások egyedi kategóriáit fedezi, amelyeket előre egyértelműen meghatároznak egy százalékos arány alkalmazásával. (4) Amennyiben átalányösszegek, átalánydíjas finanszírozás és egységköltségek alkalmazására kerül sor, azokat a pályázati felhívásban meg kell határozni. A hozzájárulási megállapodásnak vagy a határozatnak olyan rendelkezéseket kell tartalmaznia, amelyek lehetővé teszik, annak ellenőrzését, hogy betartották az átalányösszegek, az átalánydíjas finanszírozás vagy a fajlagos költségek odaítélésére vonatkozó feltételeket. [196h] cikk Előfinanszírozás A hozzájárulások kifizetésére egy egyszeri 100%-os előfinanszírozási formában kerül sor, kivéve ha az engedélyezésre jogosult tisztviselő megfelelően indokolt esetekben másképpen határoz. [196i] cikk Garanciák Az illetékes engedélyezésre jogosult tisztviselő – amennyiben indokoltnak és arányosnak tartja – eseti alapon és kockázatelemzés elvégzését követően előzetes garancianyújtást követelhet az európai politika párttól, az előfinanszírozással kapcsolatos pénzügyi kockázatok korlátozása érdekében, csakis akkor, ha a kockázatértékelés alapján a politikai pártot közvetlen veszély fenyegeti, hogy a [100. cikk (1)bekezdésének (a)] és [(d)] pontjában leírt helyzetbe kerül, vagy ha az Európai Parlament hivatalosan adminisztratív eljárást kezdeményezett, amelynek az lehet a kimenetele, hogy a pártot törli a nyilvántartásból és/vagy visszavonja a pártnak ítélt hozzájárulást. A támogatások előfinanszírozásra vonatkozó garanciáról szóló [125]. cikk mutatis mutandis alkalmazandó. [196j] cikk A hozzájárulások használata (1) A hozzájárulásokat a [196b] cikknek megfelelően kell elkölteni. (2) A hozzájárulásnak az általa fedezett pénzügyi éven belül fel nem használt részét az n+2. év december 31-ig felmerülő, bármely visszatéríthető kiadásra kell fordítani. A hozzájárulás fennmaradó részét, amelyet az n+2 határidőn belül nem költenek el, az első rész 5. fejezetének megfelelően vissza kell fizettetni. (3) Az európai politikai pártok tiszteletben tartják a/az xx/xxxx rendeletben meghatározott legmagasabb társfinanszírozási arányt. Az előző két évről fennmaradó hozzájárulások összegét nem lehet azon rész finanszírozására fordítani, amelyet az európai politikai pártoknak saját forrásból kell finanszírozniuk. (4) Az európai politikai pártoknak először azokat a pénzeszközöket kell felhasználniuk, amelyeket a hozzájárulás folyósításának pénzügyi évén belül nem használtak fel, mielőtt felhasználnák az említett évet követően odaítélt hozzájárulásokat. (5) Az előfinanszírozási kifizetések után keletkező kamatok az uniós hozzájárulás részének tekintendők. [196k] cikk Jelentéstétel a hozzájárulások felhasználásáról A pályázati felhívásban meghatározott feltételek és határidők szerint az európai politikai párt jóváhagyásra benyújtja az engedélyezésre jogosult tisztviselőnek a hozzájárulások felhasználásáról és annak elszámolásáról szóló zárójelentést. Az engedélyezésre jogosult tisztviselő a 63. cikk (9) bekezdésében említett éves tevékenységi jelentését az első bekezdésben említett zárójelentés és elszámolások alapján készíti el. Az engedélyezésre jogosult tisztviselő jelentése elkészítéséhez más igazoló okmányokat is felhasználhat. [196l] cikk Az egyenleg kifizetése (1) A hozzájárulás összege csak akkor válik véglegessé, miután az engedélyezésre jogosult tisztviselő elfogadta a [196k]. cikkben említett zárójelentést és elszámolásokat. A jelentés és az elszámolás elfogadása nem zárja ki az Európai Parlament későbbi vizsgálatait. (2) Az előfinanszírozásból el nem költött összeg egészen addig nem végleges, amíg az európai politikai párt a pályázati felhívásban meghatározott feltételeknek megfelelő, visszatéríthető kiadások kifizetésére nem használja fel. (3) Amennyiben az európai politikai párt a hozzájárulás felhasználásához kapcsolódó kötelezettségeinek nem tesz eleget, foganatosítani kell a hozzájárulások felfüggesztését, csökkentését vagy megszüntetését, miután az európai politikai párt lehetőséget kapott észrevételei benyújtására. (4) Az engedélyezésre jogosult tisztviselő az egyenleg kifizetése előtt megvizsgálja, hogy az európai politikai párt a/az [….]/EU rendelet 6. cikkében említett nyilvántartásban még mindig szerepel-e, továbbá nem vetettek-e ki rá az említett rendelet 22. cikkében megállapított szankciók közöl egyet sem a kifizetés időpontja és a hozzájárulás folyósításának pénzügyi év vége között. (5) Amennyiben az európai politikai párt már nem szerepel a szóban forgó [….]/EU rendelet 6. cikkében szereplő nyilvántartásban vagy az említett rendelet 22. cikkében leírt szankciók valamelyikét vetették ki rá, az illetékes engedélyezésre jogosult tisztviselő felfüggesztheti, csökkentheti vagy megszüntetheti a hozzájárulásokat és visszafizettetheti a hozzájárulási megállapodás vagy határozat szerint jogtalanul kifizetett összegeket a hozzájárulás felhasználásával kapcsolatos hibák, szabálytalanságok, csalás vagy más kötelességszegés súlyossága szerint, miután az európai politikai párt lehetőséget kapott észrevételei benyújtására. [196m]. cikk Ellenőrzés és szankciók (1) Minden hozzájárulási megállapodás vagy határozat kifejezetten feljogosítja az Európai Parlamentet, Európai Csaláselleni Hivatalt és a Számvevőszéket a dokumentumok és helyszínek tekintetében az uniós forrásokból részesülő minden európai politikai párt, vállalkozó és alvállalkozó feletti ellenőrzési hatáskör gyakorlására. (2) Az engedélyezésre jogosult tisztviselő hatékony, arányos és visszatartó erejű adminisztratív és pénzügyi szankciókat vethet ki a pályázókra, a/az [….]/EU rendelet [103]. cikkével összhangban annak 22. cikke (7) bekezdésének sérelme nélkül. (3) A (2) bekezdésben említett szankciókat azokra az európai politikai pártokra is ki lehet vetni, amelyek a hozzájárulás iránti kérelem benyújtása idején, vagy miután megkapták a hozzájárulást hamis nyilatkozatot tettek az engedélyező tisztviselő által kért adatok benyújtása során, illetve elmulasztották a kért adatok benyújtását. [196n] cikk Nyilvántartás (1) Az európai politikai pártok megőrzik a nyilvántartásokat, az igazoló dokumentumokat, és a hozzájárulásokhoz tartozó egyéb nyilvántartásokat a [196k]. cikkben említett, a hozzájárulások felhasználásáról és annak elszámolásáról szóló zárójelentés benyújtását követő öt éven keresztül. (2) A vizsgálatokkal, fellebbezésekkel, jogvitákkal vagy igényrendezéssel kapcsolatos nyilvántartásokat az ezen pénzügyi vizsgálatok, fellebbezések, jogviták vagy igényrendezések lezárultáig kell megőrizni.” (2) Az 115. cikk (2) bekezdése a következő j) ponttal egészül ki: „…a második rész VIII. címében említett európai politikai pártoknak nyújtott hozzájárulás.” (3) A [117. cikk(5) bekezdését] és a [117. cikk (3) bekezdésének] második albekezdését el kell hagyni. 2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, […]-án/-én. Az Európai Parlament részéről a Tanács részéről az elnök az elnök [1] Az Unió éves költségvetésére alkalmazandó pénzügyi szabályokról szóló európai parlamenti és tanácsi rendeletre irányuló javaslat (COD 2010/ 0395; CS 12250/12 ADD1, 2012. július 6.) [2] Az Európai Parlament és a Tanács 2004/2003/EK rendelete (2003. november 4.) az európai szintű politikai pártokra irányadó előírásokról és finanszírozásuk szabályairól (HL L 297, 2003.11.15, 1.o.) [3] Az európai szintű politikai pártokra irányadó előírásokról és finanszírozásuk szabályairól szóló 2004/2003/EK rendeletet alkalmazásáról, (2011. március 15.) –(2010/2201 INI) [4] Az 1605/2002/EK rendelet (2002. június 25.) (HL L 248., 2002.9.16., 1. o.) [5] HL […], […], […] o. [6] HL L 297., 2003.11.15., 1. o., HL magyar különkiadás 1. fejezet 4. kötet 500 – 503.o. [7] 2010/2201(INI) [8] HL […] [9] HL […]